Kedves Igazgatók! Kedves Kollégák! Kérlek Benneteket, hogy az ovis olimpiát 2024. április 25- én, csütörtökön, pontban 10 órakor kezdjétek, hisz ettől válik ORSZÁGOS EVANGÉLIKUS OVIS OLIMPIA’-vá, hogy mindannyian ugyanazon a napon, ugyanabban az időben, ugyanarra a játékokra mozgunk a ránk bízott gyermekekkel! Köszönöm az együttműködéseteket!

**XIV. Országos Evangélikus Óvodás Olimpia 2024. április** **25., 10 óra**

Köszöntés: igazgató – miért vagyunk együtt, kikkel játszunk, versengünk és hol zajlik még ilyen esemény

Bemelegítés: egy óvodapedagógus vezetésével – bemelegítő gyakorlatok egy zeneszám erejéig (3-4 perc) az olimpia helyszínén (udvar vagy tornaterem).

***1. Fecskék a dróton (futójáték)***

„Fecskemama megmutatja,

hogy repüljön fiókája.

Minden kicsi őt figyeli,

anyukáját így követi.

Repülés után jó volna,

ha a drótra a madarak

leszállnának egy sorba.”

Előkészület: egy hosszú egy hosszú kötél, ami a drótot jelképezi. A játékot vezető óvónő a „fecskemama”, aki karját lengetve mutatja a kicsiknek, hogyan repüljenek és a repülés után igyekszik a drótra terelni a „kisfecskéket”. A gyermekek =”kisfecskék” csipognak („Nyitnikék! Nyitnikék!”), karjukat oldalsó középtartásban tartva „repülnek” (futkosnak egymást kikerülve) a játékterületen. Az óvónő mozgását utánozzák. A „fecskemama” hívására: „Gyülekező!” - leülnek egymás mellé a drótra. Többször ismételjük a repülést-gyülekezést! A játék végén minden csapat egyformán a maximális 5 pontszámot kapja erre a feladatra.

***2. Kiscsikók (izomerősítő játék)***

„Kiscsikó az istállóba

eszik, iszik, ez a dolga.

De mikor a gazda hívja,

galoppozik a karámba.”

Előkészület: Elhatárolunk egy részt a teremből, ez lesz az „istálló. Az előző játékban használt kötéllel is elkeríthetjük, csak figyeljünk arra, hogy legyen „kapuja”, ahol a gyermekek könnyen ki-be szaladhatnak. A játék megkezdése előtt mutassuk be a gyermekeknek milyen a galoppszökdelés! Szükséges eszköz: csengő A gyermekek az „istállóban” állnak, ők a „kiscsikók”. A játékot vezető óvónő a „gazda”. Amikor a „gazda” csenget egy kis csengővel, akkor kiszaladnak a „csikók” a rétre = játékterületen szabadon galoppozhatnak. Amikor az óvónő tapsol, vissza kell szaladni az istállóba. Többször ismételjük! A játék végén minden csapat egyformán 5 pontot kap erre a feladatra.

***3.Szorgos hangyák (futójáték eszközzel)***

„Kis állat a hangya,

de nagy a szorgalma.

Szorgalmas a méh is,

ilyen leszek én is,”

Szükséges eszköz: csoportonként egy gyűjtődoboz, melyen rajta van a csoport jele, hogy könnyen felismerhető legyen; valamint csoportonként kb. 60 db (hogy mindenki többször tudjon fordulni a dobozhoz) papírkép, „morzsa” (pl., virág, fűszál, petty, mézes csupor, kukorica). A játékterületen elszórtan helyezzük el az összegyűjtendő papírokat, ezek lesznek a „morzsák”, amelyeket minden „hangya” gyűjtöget a saját „éléskamrájába”, azaz a csoportja jelével ellátott dobozba. Mindenki csak a saját dobozába gyűjtögethet. Minden csoportnak előre megbeszélt „eleséget” kell gyűjteni, így nem téveszti össze társaival mit kell keresnie. A játékot az a csapat nyeri, aki elsőként hordja tele az „éléskamrát”, övé az 5 pont. A többiek a játék befejezésének sorrendjében kapják pontjaikat.

***4. Föld-víz-levegő (izomerősítő futójáték)***

„Melyik állat hol élhet?

Földön? Vízben? Az égen?

Ha tudod mi a felelet,

testtartással mutasd meg!”

A játék kezdetén a gyermekek elszórtan helyezkednek el a játéktéren. Elmondjuk a verset, majd a jelentését: Az óvodapedagógus egy állat nevét kiáltja, és annak megfelelően, hogy hol él ez az állat, kell a gyermekeknek változtatni testhelyzetükön. Ha földön élő állat nevét hallották, akkor legugolnak, ha vízben élő állatot hallanak, felállnak és kezükkel úszó mozdulatot utánoznak, levegőnél „repülnek” a karjukkal, közben sétálhatnak. Törekedjünk rá, hogy az állatneveknél konkrét egyedeket mondjunk, ne gyűjtőneveket és ne a legáltalánosabbakat. Ehhez a játékhoz a gyermekeknek előzetes ismeret szükséges, melyet mindenki a saját csoportjához tud igazítani. A játék végén minden csapat egyformán a maximális 5 pontszámot kapja erre a feladatra. Ha szeretnénk különböző pontszámokat adni és vannak tévesztő gyermekek, akkor figyelhetjük melyik csoportnál hányan tévesztenek és ennek megfelelően pontozunk.

***Zárás:***

Az igazgató szabad szövegű hálaadó imádsága.

Eredményhirdetés és a jutalom átadása

Közös éneklés: Olyan örömöt, mint a forrás ...